text: Modtager pris for at sende fattige børn til idræt
  19 august 2015 kl. 12.07
  Den frivillige organisation Broen - Danmark, får Fællesskabspris for at støtte børn, der ikke har råd til sport.
  Broen - Danmark blev oprettet i Horsens, og har nu 21 afdelinger i Danmark med 150 frivillige tilknyttet.
  Støtteforeningen støtter for tiden 3000 børn i fattige familier. De får hjælp til at gå til idrætsaktiviteter. Det er både hjælp til udstyr og især kontingent til sportsklubberne.
  Foreningen har 3½ million kroner at arbejde med hvert år.
  Det var Hans Søgaard i Horsens, der i 2002 begyndte at hjælpe et par drenge med misbrugsforældre. Han fik dem ind i en idrætsforening, og oprettede derefter Støtteforeningen Broen.
  Hans Søgaard fortæller i dag til TV SYD at han er glad og stolt over det skulderklap som Fællesskabsprisen er.
  Især fordi behovet for støtte ikke er blevet mindre.
  - Vi vurderer, at der er 110.000 fattige børn i Danmark. Der bliver flere fattige, og det kan vi mærke.
  Når foreningen får ansøgninger, bliver de grundigt vurderet for at sikre, at det er dem der trænger mest, der får glæde af støtten.
  Grunden til at det er vigtigt at hjælpe børn til at deltage i idræts- og fritidsaktiviteter er, at det hjælper dem ind i fællesskaber i stedet for at holde dem ude.
  Fællesskabsprisen bliver uddelt for anden gang. Det er en pris som en række virksomheder og organisationer står bag.
  Formålet er at støtte helt almindelige danskere der gør en ekstraordinær indsats som frivillige.
  Læs mere om BROEN Danmark
  Lisbeth Zornig Andersen er protektor for broen og fortæller her om hvad det betyder for børn at deltage i aktivt fritidsliv:
  Fællesskabsprisen 2015
  
  